CELEX: 32010R0894
Language: ro
Date: 2010-10-08 00:00:00
Title: Regulamentul (UE) nr. 894/2010 al Comisiei din 8 octombrie 2010 de modificare a Regulamentului (CE) nr. 815/2008 privind acordarea unei derogări de la Regulamentul (CEE) nr. 2454/93 în ceea ce privește definiția conceptului de „produse originare” folosit în cadrul sistemului de preferințe tarifare generalizate, pentru a ține seama de situația specială din Capul Verde în ceea ce privește exporturile anumitor produse pescărești către Comunitate

9.10.2010   
            
            
               RO
            
            
               Jurnalul Oficial al Uniunii Europene
            
            
               L 266/39
            
         REGULAMENTUL (UE) NR. 894/2010 AL COMISIEI
   din 8 octombrie 2010
   de modificare a Regulamentului (CE) nr. 815/2008 privind acordarea unei derogări de la Regulamentul (CEE) nr. 2454/93 în ceea ce privește definiția conceptului de „produse originare” folosit în cadrul sistemului de preferințe tarifare generalizate, pentru a ține seama de situația specială din Capul Verde în ceea ce privește exporturile anumitor produse pescărești către Comunitate
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1), în special articolul 247,
   având în vedere Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (2), în special articolul 76,
   întrucât:
   
               (1)
            
            
               Prin Regulamentul (CE) nr. 815/2008 al Comisiei (3), Capul Verde a primit o derogare de la regulile de origine prevăzute în Regulamentul (CEE) nr. 2454/93, care îi permite să considere ca fiind originare din Capul Verde anumite produse pescărești produse în Capul Verde din pești neoriginari. Această derogare urmează să expire la 31 decembrie 2010.
            
         
               (2)
            
            
               Prin scrisoarea din data de 21 decembrie 2009, Capul Verde a formulat o cerere de majorare a cantităților acordate pentru 2010 pentru două din cele trei categorii de produse pescărești acoperite de Regulamentul (CE) nr. 815/2008. Prin scrisoarea din 8 iunie 2010, Capul Verde a prezentat informații suplimentare în sprijinul solicitării sale.
            
         
               (3)
            
            
               Potrivit cererii, cantitățile acordate inițial pentru 2010 ar trebui majorate la 3 600 de tone pentru preparatele sau conservele de macrou fileuri și la 1 500 de tone pentru preparatele sau conservele de melvă sau ton negru.
            
         
               (4)
            
            
               Cantitățile anuale totale acordate inițial au contribuit semnificativ, în 2008 și 2009, la îmbunătățirea situației sectorului de procesare a peștelui și, într-o anumită măsură, la revitalizarea flotei artizanale a Capului Verde, care are o importanță vitală pentru această țară. Cu toate acestea, se pare că revitalizarea preconizată a flotei Capului Verde nu a atins nivelurile planificate, fiind afectată de anumite circumstanțe economice și geografice, astfel încât sunt necesare investiții suplimentare.
            
         
               (5)
            
            
               Cererea arată că, în lipsa unei majorări a cantităților care pot fi comercializate în temeiul derogării, capacitatea industriei de procesare a peștelui din Capul Verde de a-și continua exporturile către Uniunea Europeană ar fi afectată într-o măsură semnificativă, ceea ce ar putea descuraja investițiile suplimentare necesare.
            
         
               (6)
            
            
               Majorarea cantităților de mărfuri care pot fi comercializate în temeiul derogării este așadar solicitată pentru a asigura continuarea eforturilor de revitalizare a flotei locale de pescuit și a crește astfel capacitatea acesteia de a aproviziona sectorul local de procesare a peștelui cu pește originar.
            
         
               (7)
            
            
               Potrivit estimărilor, cotele existente vor fi epuizate pentru cele două categorii de produse în cauză cu mult înainte de sfârșitul anului 2010, ceea ce justifică nevoia majorării cantităților acordate pentru 2010. Cu toate acestea, nu pare adecvată acordarea întregilor cantități solicitate. În mod concret, trebuie luat în calcul faptul că există deja posibilități semnificative de aprovizionare cu pește originar de la navele locale și că poate fi utilizat cumulul bilateral.
            
         
               (8)
            
            
               Cantitățile care fac obiectul derogării pentru 2010 trebuie așadar majorate la 2 500 de tone pentru preparatele sau conservele de macrou fileuri și la 875 de tone pentru preparatele sau conservele de melvă sau ton negru fileuri, cantități considerate suficiente pentru a permite industriei de procesare din Capul Verde să își continue exporturile către Uniunea Europeană și a sprijini eforturile autorităților locale de a asigura continuarea cu succes a eforturilor de revitalizare a flotei locale de pescuit.
            
         
               (9)
            
            
               Prin urmare, este necesară modificarea în consecință a Regulamentului (CE) nr. 815/2008.
            
         
               (10)
            
            
               Măsurile prevăzute în prezentul regulament sunt conforme cu avizul Comitetului codului vamal,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 815/2008 se înlocuiește cu textul din anexa la prezentul regulament.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică de la 1 ianuarie 2010.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 octombrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 19.10.1992, p. 1.
   
      (2)  JO L 253, 11.10.1993, p. 1.
   
      (3)  JO L 220, 15.8.2008, p. 11.
   
      ANEXĂ
      
         
            „ANEXĂ
            
                        Nr. de ordine
                     
                     
                        Codul NC
                     
                     
                        Descrierea mărfurilor
                     
                     
                        Perioada
                     
                     
                        Cantitatea
                        (în tone)
                     
                  
                        09.1647
                     
                     
                        ex 1604 15 11
                        ex 1604 19 98
                     
                     
                        Macrou (Scomber Colias, Scomber Japonicus, Scomber Scombrus) fileuri, preparate sau conserve
                     
                     
                        1.9.2008-31.12.2008
                     
                     
                        333
                     
                  
                        1.1.2009-31.12.2009
                     
                     
                        1 000
                     
                  
                        1.1.2010-31.12.2010
                     
                     
                        2 500
                     
                  
                        09.1648
                     
                     
                        ex 1604 19 98
                     
                     
                        Melvă, ton negru (Auxis thazard, Auxis Rochei) fileuri, preparate sau conserve
                     
                     
                        1.9.2008-31.12.2008
                     
                     
                        116
                     
                  
                        1.1.2009-31.12.2009
                     
                     
                        350
                     
                  
                        1.1.2010-31.12.2010
                     
                     
                        875
                     
                  
                        09.1649
                     
                     
                        ex 1604 14 16
                        ex 1604 14 18
                     
                     
                        Ton cu aripioare galbene, pește săritor (Tunnus Albacares, Katsuwonus Pelamis) fileuri, preparate sau conserve
                     
                     
                        1.9.2008-31.12.2008
                     
                     
                        70
                     
                  
                        1.1.2009-31.12.2009
                     
                     
                        211
                     
                  
                        1.1.2010-31.12.2010
                     
                     
                        211”